PTTEP บวกเฉียด 4% รับแนวโน้มกำไร Q1 โตแกร่ง-ราคาน้ำมันปรับขึ้น
ราคาหุ้น PTTEP บวกเฉียด 4% รับแนวโน้มกำไร Q1 โตแกร่ง-ราคาน้ำมันปรับขึ้น
ราคาหุ้น PTTEP บวกเฉียด 4% รับแนวโน้มกำไร Q1 โตแกร่ง-ราคาน้ำมันปรับขึ้น
16 เม.ย. 2564

ผู้สื่อข่าวรายงานว่า ราคาหุ้น บริษัท ปตท. สำรวจและผลิตปิโตรเลียม จำกัด (มหาชน) หรือ PTTEP ณ วันที่ 16 เม.ย.2564 ล่าสุด ณ เวลา 12.15 น. อยู่ที่ระดับ 115.50 บาท ปรับตัวขึ้น 4 บาท หรือ 3.59% ด้วยมูลค่าการซื้อขาย 1.44 พันล้านบาท
ทั้งนี้ บล.บัวหลวง ระบุในบทวิเคราะห์ฯ แนะนำ “ซื้อ” หุ้น บมจ.ปตท.สำรวจและผลิตปิโตรเลียม (PTTEP) ราคาเป้าหมาย 130 บาท คาดราคาหุ้นจะสามารถปรับตัวขึ้นจากทิศทางกำไรที่ดี และราคาน้ำมันที่คาดจะยังได้รับแรงหนุนต่อเนื่อง ราคาหุ้นมีมีทิศทางปรับตัวตามราคาน้ำมันที่ระดับความสัมพันธ์ (Correlation) ระดับ 90%
โดย คาดกำไรไตรมาส 1/64 เติบโตแข็งแกร่ง โดยประเมินกำไรสุทธิ 5.6 พันล้านบาท ลดลง 35% จากช่วงเดียวกันเมื่อปีก่อน แต่เพิ่มขึ้น 120% จากไตรมาสก่อน หากไม่รวมรายการพิเศษคาดว่าจะมีกำไรหลักที่ 9.2 พันล้านบาท เพิ่มขึ้น 1% จากช่วงเดียวกันเมื่อปีก่อน และ 54% จากไตรมาสก่อน เติบโตจากปริมาณขายที่เพิ่มขึ้น ราคาขายเพิ่มขึ้น และต้นทุนต่อหน่วยลดลง
พร้อมมองว่าอุปสงค์ฟื้นตัวอย่างต่อเนื่อง และอุปทานเข้ามาอย่างจำกัดจะหนุนราคาน้ำมันได้อย่างต่อเนื่องในไตรมาส 2/64 โดยประเมินกำไรหลักจะยังคงเติบโตได้ทั้งจากช่วงเดียวกันเมื่อปีก่อน และจากไตรมาสก่อน